**РАБОТНИК ЗАГИВА ПРИ НАПОМПВАНЕ НА ГУМА**

**I. Обстоятелства:**

Към момента на инцидента работници извършват дейности по залепване, монтаж върху джанта и помпене на гума за челен товарач (фадрома). Ремонтът се извършва на специален стенд, предназначен за демонтаж и монтаж на гуми. Според писмените обяснения на колегите му, както и тези на „началник автотранспорт“ към дружеството, в деня на инцидента в РМЦ са докарани за ремонт гуми на строителни машини. Началникът на автотранспорта нарежда на пострадалия и негов колега да демонтират, измият и залепят една от докараните гуми. Малко преди 16.00 часа става ясно, че гумата е залепена, но е необходимо технологично време за изсъхване на лепилото. Заради това се налага гумата да се монтира върху джантата и да се помпи след почивните дни.

Към 16.30 часа всички работници от РМЦ, завършили работа, отиват да се мият. Тогава се чува гърмеж и работниците, връщайки се в цеха, където се намира и машината за ремонт на големи гуми, намират колегата си в локва кръв.

Първоначалната констатация е, че пострадалият се е опитал да напомпи гумата, която изхвърча и го наранява смъртоносно.

От огледа на мястото на злополуката, както и от направените снимки, се установява:

* Металната джанта е върху машината за монтаж и демонтаж на големи гуми тип ALEGRO 14” – 26”, захваната с три броя „лапи” – от външната страна.
* Отрязаният външен обръч се намира между краката на пострадалия работник.
* Гумата, заедно със залепения към протектора вътрешен обръч, е излязла от джантата и се намира в страни от машината, на пода на работното помещение.

**II. Причини за злополуката, нарушени нормативните актове и лица, допуснали нарушения:**

1. На мястото на инцидента няма предпазно приспособление, което да се поставя на джантата, за да предпазва от удар при отскочил от джантата обръч (да възпрепятства и излизането на гумата от джантата при напомпване). При монтажа и напомпването на гумата такова приспособление не е било използвано, което е нарушение на чл. 9 от Приложение № 2 към чл. 1, ал. 2 от Наредба № 12 /ДВ 6/05 г./.

2. Работодателят не е осигурил на работника условия за изпълнение на работата, определена по трудово правоотношение, като е допуснал пострадалото лице да монтира върху джанта и напомпва гума на челен товарач (фадрома), в нарушение на допълнително споразумение към трудов договор, с което той е приел да изпълнява длъжността общ работник, с което е нарушена разпоредбата на чл. 127, т. 1 от КТ.

3. При извършена проверка на място се установява, че на компресора, използван за напомпване на гумите, манометрите са без стикери и не са освидетелствани метрологично, което е нарушение на чл. 173, ал. 2 от Наредба № 7 /ДВ 88/99г./.

При проверката са констатирани и други нарушения на трудовото законодателство, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на работодателя за установеното в т. 2 нарушение.